**NOTA INFORMATIVĂ**

**la proiectul Hotărîrii Guvernului cu privire la modificarea**

**și completarea Hotărîrii Guvernului nr.449 din 02 iunie 2010**

Comitetul Național de Stabilitate Financiară (CNSF) a fost creat în anul 2010, însă putem constata că s-a dovedit a fi puțin eficient din punct de vedere al prevenirii și reglementării crizei bancare. Una din cauze se referă la specificul politic, deoarece o bună parte a membrilor CNSF sunt afiliați politic.

Experiența internațională a demonstrat că elementul cheie al menținerii stabilității financiare constă în comunicarea și coordonarea strânsă între instituțiile relevante, respectiv activitatea CNSF urmează a fi reformatată în baza modelelor aplicate în diferite țări europene.

CNSF trebuie să aibă un număr mai mic de membri, cu o expunere politică scăzută și o relevanță strictă în vederea asigurării stabilității financiare. Astfel, acesta trebuie să includă în mod obligatoriu reprezentanți ai Băncii Naționale a Moldovei, Comisiei Naționale a Pieței Financiare, Ministerului Finanțelor, Ministerului Economiei și Fondului de Garantare a Depozitelor în Sistemul Bancar.

Totodată, prin acest proiect se propune ca Președintele și vicepreședintele CNSF să fie aleși cu votul majorității membrilor CNSF, care își vor exercita activitatea pe bază permanentă. În caz de necesitate, CNSF este în drept să convoace la ședință reprezentanții autorităților publice și altor entități juridice.

De asemenea, se propune ca lucrările de secretariat ale CNSF, precum și monitorizarea realizării deciziilor aprobate să fie asigurate de către Banca Națională a Moldovei.

Acest proiect de Hotărîre a Guvernului nu necesită alocarea de la bugetul de stat a mijloacelor financiare.

**Viceministru Maria CĂRĂUȘ**